રઈશભાઈના મતે મરીઝ એક એવા ગઝલકાર હતા કે જેઓ પૂરા ઓળખાયા વિના સૌથી વધુ વખોડાયા છે. સ્વભાવે શાંત, રમૂજી, બીજાને મદદ કરવામાં હંમેશા આગળ, બિનસાંપ્રદાયિક વ્યક્તિત્વ ધરાવતા મરીઝ હંમેશા પોતાની શરાબની લત માટે જ પંકાયેલા રહ્યાં. તેમના જીવન પ્રસંગોમાંથી એક પ્રસંગનો અહીં ઉલ્લેખ કરું તો મરીઝ પોતાની પત્ની સાથે મુંબઈની લોકલ બસમાં મુસાફરી રહ્યાં હતાં ત્યારે તેમની મુગ્ધાવસ્થાની પ્રેમિકા તેમને તે જ બસમાં જોવા મળી. મરીઝે એકદમ નિખાલસતાથી પત્નીને પોતાના ભૂતકાળ વિશે જણાવ્યું. થોડા સમય સુધી નિરીક્ષણ કર્યા બાદ તેમની પત્નીએ તેમને કહ્યું કે કેવી છે તમારી પ્રેમિકા ? તમારી સામે જોતી પણ નથી. મરીઝે કશું જ ન કહ્યું. પોતાના નિર્ધારિત બસ સ્ટેન્ડ પરથી ઉતરતા પહેલાં જ્યારે તેમની ભૂતપૂર્વ પ્રેમિકાએ તિરછી નજરથી જોયું ત્યારે મરીઝે પોતાની પત્ની કહ્યું કે, “બધો આધાર છે એના જતી વેળાના જોવા પર, મિલનમાંથી નથી મળતા મહોબ્બતના પુરાવાઓ…”